Ég hef furðað mig á því að á meðan dvöl minni hér í Hvalfirði hefur staðið ( ég kom sl. þriðjudag ) hef ég þrisvar sinnum séð varðskip sigla inn fjörðinn . Ég held að þetta sé varðskip ( og í mínum huga er þetta Árvakur því skipið er lítið ) en einhver minntist á það við mig að þetta gæti verið danska vaktskipið Vædderen . Ég veit ekki hvað varðskipið er að vakta eða passa hér inni í firðinum þar sem engin fiskiskip sigla . En mér dettur helst í hug að þeir séu að leita að kafbáti . Fjörðurinn er djúpur og er víst kjörinn siglingarleið fyrir kafbáta sem vilja lauma áhöfn sinni í land . Bókarhöfundurinn , eða forfatteren , hélt haldið ró sinni í gær , tók á móti gestum og einbeitti sér að því að bera fram veitingar og ganga langan göngutúr niður í fjöru og aftur til baka með gestum sínum . Tíðindi frá „ foreign rights “ - deild Forlagsins náðu ekki einu sinni að raska ró og yfirvegun . Þó var eitt atriði sem truflaði hin yfirvegaða huga . Ég hafði fengið það verkefni frá Forlaginu að setja kynningu á „ útgáfuhófi “ sem er á þriðjudagssíðdegi ( morgun ) vegna útgáfu bókarinnar minnar á Facebook . Ég er ekki meðlimur Facebook og því fannst mér ég þurfa að biðja mitt fólk , sem kann á þennan miðil að setja kynninguna inn fyrir mig á sína eigin facebooksíðu . Mér fannst hálfskammarlegt að biðja fólk um þetta en ótti minn um að vera einn í eigin útgáfuhófi var skömminni yfirsterkari . Bókmenntamoli : Í dag verður tilkynnt hver hlýtur hin eftirsóttu BOOKER-verðlaun . Sex bækur eru tilnefndar : 1 . Margaret AtwoodThe Testaments . Þetta er sú bók sem þykir líklegust að hreppa hnossið . Atwood hefur náð að framlengja lífdaga sína ( gengið í endurnýjun lífdags sinna ) eftir að HBO framleiddi og sýndi þættina um Handmaids Tale sem hafa notið gífurlegra vinsælda . Þessi bók , The Testaments , er einskonar framhald bókarinnar um sögur þernunnar og hefur fengið fína dóma gagnrýnenda . 2 . Önnur bók Chigozie Obioma An Orchestra of Minorities er líka tilnefnd eins og hans fyrsta bók The Fishermen . 3 . Girl , Woman , Other eftir Bernardine Evaristo er saga tólf svartra enskra kvenna . 4. 10 Minutes 38 Seconds in This Strange World eftir Elif Shafak . Þetta þykir sumum versta bók höfundarins og minna sumir á að Ian McEwan vann Bookerverðlaunin fyrir Amsterdam sem þeir sömu segja að sé versta skáldsagan hans . 5 . Ducks , Newburyport eftir Lucy Ellmann . Þetta er 1040 síðna bók en sagan er þó aðeins sögð í átta setningum . Þykir mörgum þetta óárennilegt verk en þeir gagnrýnendur sem hafa náð að lesa bókina hafa flestir sagt að þetta sé ógleymanleg bók . 6 . Salman Rushdie . Quichotte . Rétt eftir að tilnefningar til Bookerverðlaunanna voru tilkynntar var Rushdie ( ásamt Atwood ) talinn líklegastur til að hljóta verðlaunin . Nú nokkrum vikum síðar telja fæstir að þessi bók hans , sem þó hefur fengið stórfína dóma , líklega til afreka á Bookerhátíðinni .